Jesu o ne a le kwa kae fa a ne a fodisa monna wa sefofu? Buka ya Luke ya re Jesu o ne a fodisa monna wa sefofu “fa a ne a fitlha gautshwane le Jeriko,” fa pego e e tshwanang le eno e e mo go Mathaio yone e bua ka banna ba babedi ba difofu mme e re tiragalo eno e diragetse fa Jesu a “tswa mo Jeriko.” (Luke 18:35-43; Mathaio 20:29-34) Dipego tseno tse pedi di kwadilwe ka tsela e e sa tshwaneng mme di a tlatsana. Fa re bua ka palo ya banna bao, Mathaio o ne a bua palo ya bone a re ba ne ba le babedi, fa Luke ene a tlhoma mogopolo mo monneng a le mongwe yo Jesu a neng a bua le ene. Fa go tliwa mo kgannyeng ya lefelo, baithutamarope ba re mo motlheng wa ga Jesu Jeriko e ne e le motse o o gabedi, mme motse wa bogologolo wa Sejuda o ne o le dikilometara di ka nna 1,5 go tswa kwa motseng o mosha wa Roma. Jesu a ka tswa a ne a le fa gare ga metse eno e mebedi fa a dira kgakgamatso eo.